Sygeplejersker får ikke for lidt i løn. Det er konklusionen i et udkast til den endelige rapport fra den såkaldte Lønstrukturkomité, som TV 2 er i besiddelse af. Det er dermed det stik modsatte af, hvad sygeplejerske selv og mange andre ellers før har hævdet. En af disse er sygeplejerske Hanne Eg Østergaard, og hun er langt fra enig i komitéens konklusion. - Jeg synes, det er underligt, at vi nu igen diskuterer, om vi får nok i løn. For vi får ikke nok i løn, slår hun fast. - Vi får ikke for vores uddannelseslængde, for vores kompetencer og for vores ansvar, siger Hanne Eg Østergaard. Hun arbejder på Thisted Sygehus og oplever, hvordan flere og flere af hendes kollegaer forlader det offentlige. - Det her er et spørgsmål om udbud og efterspørgsel. Folk rejser væk, fordi de kan få en bedre løn et andet sted, og det er der jo nogen, der bliver nødt til at forholde sig til, siger hun. Ændrer ikke på virkeligheden Problemet med rapportens konklusion er, at det er lønnen plus alle tillæggene, der bliver sammenlignet med de andre faggruppers løn, mener Hanne Eg Østergaard. - Regnestykket kan jo altid stilles op, så det passer ind i den tese, man gerne vil have det til, siger hun. Så du køber ikke konklusionen i rapporten? - Nej, for de sammenligner jo æble og bananer. Den nye rapport kommer inden de vigtige trepartsforhandlinger hvor fordelingen af tre milliarder kroner til ansatte i den offentlige sektor skal fordeles, og den gavner ikke sygeplejerskernes sag, konkluderer TV2 finanskommentator Ole Krohn - Sygeplejerskerne står derfor ikke umiddelbart til en kæmpemæssig del af kagen på tre milliarder kroner, udtaler han til TV2. Hanne Eg Østergaard mener dog ikke, at rapporten burde få betydning for de kommende forhandlinger. For hvis lønnen ikke bliver hævet, så er det ikke kun sygeplejerskerne, det går ud over. - Jeg kan jo se patienter, der ikke kan blive opereret, fordi vi ikke har sygeplejerske til at passe dem efterfølgende, siger hun. Og problemet bliver kun værre i fremtiden, hvis arbejdsvilkårene ikke bliver bedre for sygeplejerskerne, mener Hanne Eg Østergaard. - Jeg siger ikke, at de andre også har et lønefterslæb, det er meget muligt, men jeg skal ikke kæmpe deres kamp, jeg skal kæmpe min egen, og det er ligeså meget for patienternes skyld.

Opsummering:
Udkastet til en ny rapport, viser at sygeplejersker får den rette løn, men det er misvisende, mener en sygeplejerske fra Thisted.